Un risultât bon e une partide brute. Dopo de sconfite in cjase domenie stade cu la Rome e rive la vitorie in trasfierte cuintri dal Sassuolo.
Cumò i ponts in classifiche a son tredis, l’Udin si manten te part çampe de classifiche e finalmentri si sfante il tabù di cheste stagjon de impossibilitât di vinci lontan dal Friûl. Lis buinis gnovis a somein fermâsi achì, stant che la performance de scuadre furlane in Emilie no je par sigûr une di chês che a meretin ricuardadis e contadis ai nevôts.
L’Udin si presente cun Di Natale e Muriel devant e cun Lazzari simpri tal so puest, intant che tra i pâi al torne Brkič, dopo di une convalessence lungjonone (ve chi une altre buine gnove…), e a tornin titolârs Allan, Basta e Domizzi. Di chê altre bande il Sassuolo al à une organizazion tatiche che e je sù par jù compagne.
La gare e je flapute e blocade tal mieç dal cjamp. Dopo di un cuart di ore e rive la prime emozion: un sgrisul pai tifôs furlans che al devente une sodisfazion, stant che Zaza si svicine in maniere pericolose ae puarte blancje e nere, ma Brkič lu ferme par ordin. La rispueste de scuadre furlane e rive daurman cun Basta che al jentre te aree di rigôr e Ziegler che lu brinche e lu sburte par tiere: al è penalty, al tire Di Natale e al è un a zero.
I blancs e neris a deventin grîs: tancj erôrs in dutis lis zonis dal cjamp e pal Sassuolo al è mancul dificil imbastî une reazion. Cussì al rive il gol dal un a un, cun Zaza che al bat Brkič.
Tal prin timp nol è nuie altri che al mereti menzonât: ni emozions, ni zuiadis di cualitât.
Il secont timp al va daûr dal prin, brut compagn, cun dôs scuadris che si somein sù par jù pai stes difiets. Lazzari al lasse il puest a Pinzi e dopo dîs minûts de tornade in cjamp si torne a viodi Muriel che le met dentri di prime intenzion disfrutant un bon assist di Pereyra.
L’Udin al difint il vantaç cence grandis iniziativis e cuasit par câs al riscje di fâ il tierç cun Gabriel Silva, ma nol rive. Lis dôs formazions si sluingjin e i spazis che si crein a vegnin ocupâts inte maniere miôr de bande dal Sassuolo che al è pericolôs alamancul in trê ocasions, ma Brkič al mostre che al è tornât e che al sta ben e il risultât al reste chel.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn